- TESALONIKI PLƐ MI
- <
- 1
- >

PƆLU 'LƐTRƐ PLƐ MI 'LA ꞊KPAA ZESU 'YI MU 'LA 'YAA‑ TESALONIKI ‑WA 'Ɛ TA 'MU NI
Pɔlu 'lɛtrɛ plɛ mi 'la ꞊kpaa Tesaloniki Zesu 'yi mu 'ɛ ni 'bhɛ ŋgblo
Pɔlu 'lɛtrɛ plɛ mi 'la ꞊kpaa Tesaloniki Zesu 'yi mu 'ɛ ni, 'bhɛ 'yi, ‑e ‑Waanbhaa' 'pubwa‑ 'elwale 'pe 'mu a ‑za ma, ‑amasrɔyi, 'ali‑ mɛɛ mu ‑yrɛn mu 'la ꞊kpaa 'mu ta, 'mu 'laa 'ploolɛ‑ 'mu 'kpale‑ ma Krisi 'yi, 'bhɛɛ‑ Krisi ‑za sɔ 'mu ni 'egbɛnɛle. Pɔlu zruwlaa‑ 'mu 'kpee, 'ke ‑ya pe 'mu ni dɔɔ ‑za 'la 'bhɛ 'yaa‑ 'mu ‑yrɛbatɛdɔ 'zi 'mu dɔ klɛn 'bhɛ 'yikunlele.
‑A ‑lɛ ꞊lwa mi 'ɛ 'yi (2 Tesaloniki 1), Pɔlu zruwlaa‑ Tesaloniki Zesu 'yi mu 'ɛ 'kpee ‑o ta ‑yrɛn mu 'ɛ ba zayi'. 'Bhɛɛ‑ ‑e Mɛɛzan Zesu 'nuza‑ 'ɛ 'bhɛ dɔ gbɛ drɛɛwoa‑ ‑o 'kpee, 'bhɛ 'pegee ‑o gole ‑za 'yi, 'bhɛɛ‑ mɛɛ 'la zan mu ‑o ‑yrɛnkpa' zii' ‑o ta 'mu 'krowoza 'ɛ ‑Waanbhaa' 'kɔɔ.
Pɔlu bɔ gbɛ drɛɛwoa‑ Mɛɛzan nuza 'ɛ ta 'ezin‑ (2 Tesaloniki 2.1-12). ‑Amasrɔyi, mɛɛ 'ke mu Zesu 'yi mu 'ɛ ‑gblɔzi' ‑gaa 'ke ‑wa pe 'mu ni dɔɔ Mɛɛzan ꞊nwa gban. Pɔlu 'a ꞊pia 'mu ni kpataakpa 'kaa, 'sani‑ Zesu 'nule‑ 'ɛ pleŋ‑, mɛɛ ‑yɔɔ' do nu 'pwɛlɛ‑ ‑a ‑yi 'elwale 'pe. ‑Za 'yɔɔ‑ klɛ ‑glɔɔya' ‑o ‑a 'kɔɔ, 'bhɛɛ‑ ‑e nu ‑wlɛnlɛ' ‑Waanbhaa' ma. 'Duŋ‑ Mɛɛzan Zesu nu a klɛlɛ 'bhɛɛ‑ 'yee‑ mɛɛ ‑yɔɔ' 'ɛ ga.
Pɔlu pe Zesu 'yi mu 'ɛ ni dɔɔ ‑o dɔ 'eglɔɔle ‑waa' 'kpaleya 'ɛ 'yi, 'bhɛ 'pegee ‑o bo ‑o 'seriwole ma (2 Tesaloniki 2.13–3.5).
'Lɛtrɛ 'lɛɛ‑ 'lɛyanyrɛ 'ɛ ‑din (2 Tesaloniki 3.6-15), Pɔlu Zesu 'yi mu ‑lɛdo' 'ɛ ba jan ‑bhɛɛke' ꞊woa. 'Bhɛ ‑jan 'ɛ 'bhɛ ‑le ‑yaa dɔɔ 'woo‑ Tesaloniki Zesu 'yi mu 'ɛ 'ke mu laa ‑o dɔle‑ ‑a ‑la 'ke ‑o yewo. 'Bhɛɛ‑ 'yee‑ Pɔlu 'a ꞊pia ‑o ni dɔɔ ‑o 'bhɛ zan mu 'kpeelɛkan, ‑amasrɔyi, ‑o 'taawogbɛya 'ɛ gole ‑o ‑yoo ‑daanna ‑za mu 'le Krisi ba zayi' 'mu ma.
'Lɛtrɛ 'lɛyanyrɛ 'ɛ 'yi, Pɔlu 'woo‑ Tesaloniki Zesu 'yi mu 'ɛ 'pubwa‑, 'bhɛɛ‑ ‑yoo 'dumawoa.
1
Pɔlu 'pegee ‑yaa' yewoyɔɔn mu 'ɛ ‑woo Tesaloniki mu 'ɛ 'pubɔ‑ 'zi
1 Mi Pɔlu 'pegee Silasi 'bhɛɛ‑ Timote, 'o mɔɔ ‑le 'lɛtrɛ 'lɛɛ‑ ꞊dia. 'Bhɛɛ‑ ‑kɔɔ Dɛ ‑Waanbhaa' 'pegee Mɛɛzan Zesu Krisi a mɛɛ ‑lɛdo' 'la ‑woo Tesaloniki ‑wa 'ɛ ta, 'woo‑ 'lɛtrɛ 'lɛɛ‑ 'kpa zii' 'ka mu ‑la ni. 2 Bhaa ‑kɔɔ' Dɛ ‑Waanbhaa' 'pegee Mɛɛzan Zesu Krisi ‑li 'ka ma, 'bhɛɛ‑ ‑o waa yilabla 'ɛ 'na 'ka ni.
Bhaaplɛŋ 'kitikanza Krisi 'nu yi 'le
3 'Ŋ nɛɛnɛ‑ mu, 'ke 'o ‑Waanbhaa' 'pubɔ‑ 'taŋii 'kaa‑ ‑za ma, 'bhɛ ‑o 'ke ‑za 'lrele‑ 'le. ‑Amasrɔyi 'ka 'kpaleya 'ɛ ‑Waanbhaa' 'yi 'bhɛ baan' ‑o 'kla zii' 'bhɛ ba, 'bhɛɛ‑ 'kaa‑ 'sɔlekeniya 'ɛ 'bhɛ baan' ‑o 'kla zii' 'bhɛ ba 'ezin‑. 4 'Bhɛ ya 'ɛ 'yi, 'o mɔɔ 'o baa 'ka mu 'yi ‑Waanbhaa' a mɛɛ ‑lɛdo' 'ɛ 'pleŋ‑. ‑Amasrɔyi ‑o ‑yrɛn 'pegee 'trɛbhɔ mu 'la 'kpɛn 'kpa zii' 'ka ta, 'ka 'mu 'yikun zii' 'bhɛ 'pegee 'ka 'kpale‑ bole ‑o Krisi 'yi.
5 'Ka ta ‑yrɛn mu 'ɛ 'mu ‑o ‑a zrɔn 'zi 'bhii‑ ‑Waanbhaa' a bhaaplɛŋ mu 'kitikanle 'ɛ 'lɛdɔɔle ‑o wlan 'ɛ ni, 'bhɛɛ‑ 'bhɛ 'a zrɔn 'bhii‑ 'kaa‑ pɛ ‑le ‑Waanbhaa' a ‑bhleŋgbeya 'ɛ 'le. ‑Amasrɔyi, 'ka ‑o ‑yrɛnbhle' zii' 'bhɛɛ‑ ‑bhleŋgbeya 'ɛ ma. 6 Wlan 'ɛ ni, ‑Waanbhaa' a ‑lɛdɔɔleya 'ɛ ma, mɛɛ 'la zan mu ‑o ‑yrɛnkpa' zii' 'ka ta; ‑e nu 'bhɛ ‑yrɛn yɛkɛ‑ 'ɛ ‑zigolɛ 'bhɛ zan mu 'ɛ ma 'ezin‑. 7 ‑O ‑yrɛnkpa' zii' 'ka mu 'la ta, ‑e nu ‑yitrɛ' nalɛ 'ka mu 'pegee 'o mɔɔ ni, 'ke Mɛɛzan Zesu 'pwɛla‑ ‑a ‑yi yi 'la 'le 'kee‑ da laflɛ' ma 'yee‑ 'pegee ‑yaa' ‑mlɛkɛ' ‑glɔɔ mu 'ɛ 'le. 8 ‑E nu nulɛ 'tɛ nrɛ ‑gbɛnɛ do ‑la ‑yi. Mɛɛ 'la zan mu laa ‑Waanbhaa' dɔ, 'bhɛɛ‑ 'ke waa 'taawo‑ ‑kɔɔa' Mɛɛzan Zesu Krisi a ‑Jan 'Nrale‑ 'ɛ ta, ‑e nu 'mu 'krowolɛ. 9 'Bhɛ ‑yrɛn 'ɛ nu klɛlɛ ‑yrɛn ‑gbɛnɛ 'le. ‑O nu 'bhɛ mɛɛ mu 'ɛ 'pleŋgolɛ Mɛɛzan ‑Waanbhaa' ma yikpɛnsee ta 'ke ‑daŋ' 'laa klɛ 'bhɛ ma, 'bhɛɛ‑ waa nu 'sɔlɛ‑ ‑Waanbhaa' a gblaanya 'ɛ 'yele ‑titi. 10 'Bhɛ yi 'ɛ 'bhɛɛ‑ 'le, Mɛɛzan Zesu nu nulɛ 'tɛ. 'Ke 'bhɛ ꞊kla, ‑e ‑yaa' mɛɛ 'weŋ mu 'la makwan‑ ‑yaa' pɛ 'le 'mu nu 'a 'tɔbhɔlɛ; 'bhɛ 'pegee mɛɛ 'la zan mu 'ɛ 'e 'kpaa‑ ‑a ‑yi, 'mu 'kpɛn nu 'a ‑glinlɛ', 'bhɛɛ‑ 'mu 'yrɛbhɔ ‑a zi. 'Ka mu nu klɛlɛ 'bhɛ mɛɛ mu 'ɛ ba, ‑amasrɔyi 'o ‑jan mu 'la ꞊woa 'ka ni, 'ka 'ka ꞊kpaa 'mu 'yi.
11 'Bhɛla‑ ‑yile, 'waati 'ɛ 'kpɛn ba, 'woo 'seriwo 'kaa‑ ‑za ma. 'Wa 'yrɛwo‑ ‑Waanbhaa' dɔɔ ‑e 'ka 'siila‑ 'taawogbɛya ‑glɔɔn 'la 'kaama‑, 'ka 'taawo‑ 'bhɛɛ‑ ta. 'Bhɛɛ‑ 'wa 'yrɛwo‑ ‑a ma 'ezin‑ dɔɔ yaa ‑glɔɔya' 'ɛ ma, 'kaa‑ zi 'bhii‑ 'ka 'ka zru maza 'lrele‑ mu 'la klɛ ‑e bhɔ 'ka ba 'mu klɛlele; 'bhɛɛ‑ 'kaa‑ 'kpaleya 'ɛ 'bhɛ 'lɛsɔ‑. 12 'Bhɛ 'yi 'tɛ, mɔkpɛn' nu Mɛɛzan Zesu 'tɔbhɔlɛ 'ka klɛza mu 'ɛ ma; 'bhɛɛ‑ 'ka mu nu 'tɔbhɔleya ‑srɔɔwolɛ 'yee‑ 'kɔɔ 'ezin‑. 'Bhɛ ‑lileya 'ɛ da ‑kɔɔa' ‑Waanbhaa' 'pegee Mɛɛzan Zesu Krisi ‑la ba.

- TESALONIKI PLƐ MI
- <
- 1
- >

© 2006 WBT