- KORƐNTI PLƐ MI
- <
- 1
- >

PƆLU 'LƐTRƐ PLƐ MI 'LA ꞊KPAA KORƐNTI ‑WA 'Ɛ TA ZESU 'YI MU 'Ɛ NI
Pɔlu 'lɛtrɛ plɛ mi 'la ꞊kpaa Korɛnti ‑wa 'ɛ ta Zesu 'yi mu 'ɛ ni 'bhɛ ŋgblo
Pɔlu ‑yaa' 'lɛtrɛ ꞊lwa mi 'ɛ 'kpale‑ Korɛnti ‑wa 'ɛ ta Zesu 'yi mu ‑lɛdo' 'ɛ ni, 'kee‑ Timote 'winbɔle 'kaa 'bhɛ ge ‑o taglin‑, 'kooko‑ 'ke ‑woo 'taawo zii' gɔnɛ‑ 'la gbɛɛn‑ 'yee‑ Pɔlu ‑o ‑daanna ‑za mu 'la 'le 'mu ta ‑e 'bhɛ dɔ.
Timote dale blaan Korɛnti ‑wa 'ɛ ta, ‑e Zesu 'yi mu 'ɛ ta jan mu 'la ꞊klaa Pɔlu 'kɔɔ, 'mu 'laa ‑yaa lele. 'Bhɛla‑ ‑zayile, 'ke 'yee‑ Pɔlu 'gbu gele‑ ‑o ba ye, 'bhɛɛ‑ 'ke ‑ya 'kpankpanyanle ‑o ma dɔɔ ‑woo 'taawogbɛya 'ɛ mabɔɔ. ‑E bhɔlawoa ‑o ba, 'ke ‑o do ‑yraladɔle ‑a ma 'bhɛ 'taawogbɛya 'ɛ ma, 'bhɛɛ‑ 'bhɛ 'a wlɛyisriwoa (Korɛnti Plɛ mi 2.5-11; 7.12). 'Bhɛ klɛle 'tɛ, 'ke 'yee‑ Pɔlu 'niinale blaale‑ ‑a ‑zanta' Efɛzi ‑wa 'ɛ ta, 'bhɛɛ‑ 'kee‑ wisile 'ebebele Korɛnti Zesu 'yi mu ‑lɛdo' 'ɛ 'taawogbɛya 'ɛ ma. 'Bhɛ 'yi bhe 'tɛ, 'kee‑ 'lɛtrɛ 'bhɛɛke do 'kpale ‑o ni ‑gblaan 'kla zayi' ‑o ‑yi (Korɛnti Plɛ mi 2.4; 7.8). 'Bhɛɛ‑ 'taalɛɛyi, ‑e Titi ‑la winbwa‑ dɔɔ 'bhɛ ge 'bhɛ 'lɛtrɛ 'ɛ 'le ‑o ni. 'Bhɛ 'lɛtrɛ 'ɛ ꞊nia zi 'lii. 'Bhɛ blaan, 'ke Pɔlu gele‑ Masedwani 'klɛɛn 'ɛ 'yi, 'kee‑ Titi 'la 'winbwa‑ Korɛnti ‑wa 'ɛ ta 'bhɛ 'yele 'bhɛ ꞊nɔɔ ye. 'Bhɛɛ‑ 'ke 'yee Titi 'woo‑ Korɛnti Zesu 'yi mu 'ɛ ta jan ‑nrale' wole‑ Pɔlu ni dɔɔ ‑wa 'wojan‑ mu 'ɛ ꞊maa, 'bhɛ 'pegee ‑woo 'taawogbɛya 'ɛ mabɔɔla. Pɔlu 'bhɛ 'male‑ 'tɛ, 'kee‑ 'lɛtrɛ 'bhɛɛke do 'kpale 'woo‑ Korɛnti Zesu 'yi mu 'ɛ ni, ‑kɔɔ' 'bhɛɛ‑ sii ‑zɔn dɔɔ: «Korɛnti mu a 'Lɛtrɛ Plɛ mi». 'Bhɛ 'lɛtrɛ 'lɛɛ‑ 'yi, Pɔlu 'a 'yipia꞊ ‑o ni dɔɔ 'yele‑ 'woo‑ Korɛnti Zesu mu ‑lɛdo' 'ɛ ꞊klaa 'eke‑ ba, 'bhɛɛ‑ ‑yoo ‑liala dɔɔ ‑woo 'eke‑ ‑yima', ‑o ‑za 'sɔ 'eke‑ ni, 'bhɛɛ‑ ‑o 'kpale‑ klɛ do ma. Pɔlu 'yee‑ 'lɛtrɛ plɛ mi 'lɛɛ‑ 'yiciɛnna ‑lɛ yaga.
‑A ‑lɛ ꞊lwa mi 'ɛ 'yi (Korɛnti Plɛ mi 1-7), ‑e ‑Waanbhaa' 'pubwa‑ 'bhɛ 'fuu 'la ‑dwa ‑a ta ‑yaa' ‑yrɛnbhle' bhla 'ɛ zi 'bhɛ ‑zayi', 'bhɛ 'pegee ‑za 'la 'yaa‑ 'yee‑ Pɔlu 'gbu 'pegee Korɛnti Zesu 'yi mu 'ɛ 'pleŋ‑ 'bhɛ 'yanle‑ 'ɛ ‑zayi'. ‑E ye yɛkɛ‑ 'la ꞊woa ‑o ba ye, 'bhɛ 'pegee ‑o ‑za sɔ ‑a ni gɔnɛ‑ 'la gbɛɛn‑, ‑e 'bhɛ ‑dwa ‑o 'kpee.
‑A ‑lɛ plɛ mi 'ɛ 'yi (Korɛnti Plɛ mi 8-9), Korɛnti Zesu 'yi mu 'ɛ nu ‑gɔli' 'la 'kpalɛ‑ 'eke‑ ta, 'bhɛɛ‑ ‑o 'bhɛ kpa Zeruzalɛmu Zesu 'yi mu 'ɛ ni, ‑e bhɛ ‑jan 'ɛ ꞊woa ‑o ni. 'Bhɛla‑ ‑zayile, ‑yoo ‑liala dɔɔ ‑woo gbɛ ta klɛ taataa ‑gɔli' 'nale‑ ma.
‑A ‑lɛ yaga mi 'ɛ 'yi (Korɛnti Plɛ mi 10-13), bhla ma ‑Waanbhaa' 'lɛla janwo mu 'la ‑woo ‑la 'zi 'yee‑ Pɔlu ta, ‑yoo ‑a 'gbu ta janwo 'zi 'mu ni.
'Yee‑ 'lɛtrɛ 'lɛɛ‑ 'lɛyanyrɛ 'ɛ ꞊nɔɔ, Pɔlu 'a 'srawoa‑ Korɛnti Zesu 'yi mu 'ɛ ma, 'bhɛɛ‑ ‑yoo zan gelawolɛ ‑o ba ye bhe, ‑e 'bhɛ ‑janwoa ‑o ni 'ezin‑.
1
'Lɛtrɛ 'ɛ zisanyrɛ
1 'Mi Pɔlu 'la ‑e ꞊swa ‑Waanbhaa' ni 'ke ‑yoo 'ŋ makun, 'bhɛɛ‑ ‑yoo 'ŋ klɛ Zesu Krisi a winbɔwo mi 'le; 'mi 'pegee ‑kɔɔ' nɛɛnɛ‑ Timote ‑le 'lɛtrɛ 'lɛɛ‑ 'kpa zii' 'ka ni. Zesu 'yi mu ‑lɛdo' 'la ‑woo Korɛnti ‑wa 'ɛ ta, 'bhɛ 'pegee ‑yaa' mɛɛ 'weŋ mu 'la 'kpɛn ‑o Akayi 'klɛɛn 'ɛ 'yi, 'woo‑ 'yee‑ 'lɛtrɛ 'lɛɛ‑ 'kpa zii' 'mu ‑la 'kpɛn ni. 2 Bhaa ‑kɔɔ' Dɛ ‑Waanbhaa' 'pegee Mɛɛzan Zesu Krisi ‑li 'ka ma, 'bhɛɛ‑ ‑o yilabla na 'ka ni.
Pɔlu ‑o ‑Waanbhaa' 'pubɔ‑ 'zi
3 ‑Kɔɔ' ‑Waanbhaa' 'tɔbhɔ, 'yele‑ ‑kɔɔa' Mɛɛzan Zesu Krisi a ‑Waanbhaa' 'le 'bhɛ 'pegee ‑a Dɛ 'le. 'Bhɛɛ‑ 'yele‑ ‑kɔɔ' Dɛ 'la ‑kɔɔ' 'yrɛnkla‑ a ma 'bhɛ 'le, 'bhɛ 'pegee‑ Waanbhaa' 'la faŋgandɔ ‑kɔɔ ta 'yele‑ 'bhɛ 'le. 4 'Yee‑ ‑Waanbhaa' zruwla ‑kɔɔ' 'kpee ‑kɔɔa' ‑yrɛn mu 'ɛ 'kpɛn 'yi. ‑E 'bhɛ klɛ ‑kɔɔ' mu ni, 'kooko‑ ‑kɔɔ' mu sɔ zruwlale mɛɛ 'la zan mu ‑o ‑yrɛn ‑glɔɔn 'ɛ 'kpɛn 'bhle zii' 'mu 'kpee 'ezin‑. 5 Wlan 'ɛ ni, Krisi ‑yrɛn mu꞊bhla ‑kɔɔ' mu ni 'ebebele gɔnɛ‑ 'la gbɛɛn‑, ‑Waanbhaa' 'duŋ‑ nu zruwlalɛ ‑kɔɔ' mu 'kpee 'egbɛnɛle 'bhɛɛ‑ klɛgbɛya do 'ɛ 'yi Krisi 'srɔyi. 6 'Ke 'woo‑ ‑yrɛn mu bhle 'zi, 'bhɛ ‑yrɛn mu 'ɛ 'mu ‑o 'ke zruwlapɛ 'le 'ka mu 'kpee, 'bhɛ 'pegee 'ka mu go pɛ 'le ‑za 'yi. 'Ke ‑Waanbhaa' zruwlaa‑ 'o mɔɔ 'kpee, ‑e 'bhɛ klɛ 'zi, 'kooko‑ 'o mɔɔ sɔ zruwlale 'ka mu 'kpee, 'bhɛɛ‑ 'ka mu sɔ 'o ta ‑yrɛn mu 'ɛ yɛkɛ‑ 'yikunle 'ka zrubakpaale 'le. 7 'Bhɛ ya 'ɛ 'yi, 'o 'kpale‑ 'la ‑yoo 'ka 'yi, 'bhɛ ‑o 'eglɔɔle. ‑Amasrɔyi 'wa 'yaango‑ 'bhii‑ 'ke 'ka 'waa‑ ‑yrɛn mu 'ɛ 'ke ꞊bhla, ‑Waanbhaa' nu 'bhɛ yɛkɛ‑ zruwlalɛ 'ka 'kpee 'bhɛ klɛgbɛya do 'ɛ 'yi 'ezin‑.
8 'Ŋ nɛɛnɛ‑ mu, ‑o ‑yrɛn ‑glɔɔn mu 'la ꞊bhla *Azi 'klɛɛn 'ɛ 'yi, 'woo‑ ‑a zi 'bhii‑ 'ka 'mu dɔ: ‑o ‑yrɛn ‑kpaa 'o ta 'eyɔɔle 'kee‑ kan ‑a ‑daŋ' ta, 'fɔ 'o 'yri 'laa ‑yaa ‑li ‑a ta 'bhii‑ 'o nu bolɛ 'o 'yrɛ ma. 9 'O mɔɔ 'gbu 'kpee ma 'o ga bhla 'ɛ ꞊bhwa. 'Bhɛ 'kla‑ 'bhɛ gbɛɛn‑ bhe, 'kooko‑ 'waa 'o kpa 'ezin‑ ‑li 'o 'gbu 'yi, 'duŋ‑ 'kooko‑ 'woo 'kpa ‑Waanbhaa' 'la 'bhɛ gbaa mu bwe gale ba 'bhɛ do ‑kplɛn ‑la ‑yi. 10 'Yee‑ ‑Waanbhaa' ‑le 'o ‑gwa 'bhɛ ga ‑glɔɔn 'ɛ 'yi; 'bhɛɛ‑ 'yele‑ nu 'o golɛ 'ezin‑ 'bhɛ 'yansi ‑za ‑glɔɔn mu 'ɛ 'yi. Wlan 'gbu 'ɛ ni, 'o 'yri ‑o ‑a ta 'bhii‑ ‑e nu 'o golɛ 'ezin‑ 'bhɛ 'yansi ‑za ‑glɔɔn mu 'ɛ 'yi. 11 'Ka mu 'gbu ‑o 'ka 'seriwo zii' 'ezin‑ 'waa‑ ‑za ma. 'Bhɛ klɛgbɛya 'ɛ 'yi, mɛɛ ‑bebe ‑o 'seri mu 'la klɛ 'zi 'o ba zayi', ‑Waanbhaa' nu 'mu 'lɛkunlɛ, 'kooko‑ 'kee‑ ‑yaa' ‑lileya 'ɛ ‑zrɔnna 'o ni, mɛɛ ‑bebe mu nu a 'pubɔlɛ 'bhɛ ‑zayi' 'waa‑ ‑za ma.
PƆLU 'PEGEE KORƐNTI ZESU 'YI MU 'Ɛ 'PLEŊZA‑ MU
Pɔlu ‑o ‑yaa' 'taa 'bhɛɛke ta geza wo 'zi
12 Wlan 'ɛ ni, 'woo baa ‑za 'la 'yi 'bhɛ ‑le ‑gɛ: 'o 'gbu zru 'ɛ 'bhɛ ‑o ‑a pe 'zi 'o ni dɔɔ 'o 'taawoa꞊ 'drunyan 'lɛɛ‑ 'yi, 'bhɛ 'pegee 'o 'taawoa꞊ 'ka mu 'gbu ba ‑yrɛ ta, 'o 'kpee 'fleele‑ 'pegee 'o zru do 'le; 'bhɛ 'kpee 'fleeleya 'ɛ 'pegee 'o zru klɛle do 'ɛ 'mu 'yaa‑ da 'zi ‑Waanbhaa' ‑la ba. 'Duŋ‑ 'o 'bhɛ ꞊kla ‑Waanbhaa' ‑lilawoa 'o ma 'bhɛɛ‑ 'srɔyi, 'bhɛ 'laa dalɛ bhaaplɛŋ a pɛ ‑zadɔleya ba. 13 Wlan 'gbu 'ɛ ni, 'waa‑ 'lɛtrɛ mu 'ɛ 'yi, 'waa ‑o ‑za 'bhɛɛke do 'kpɔ yɔɔndɛ 'zi 'ka ni, 'ke yaa 'e go 'ka ‑o 'kɛla tape 'zi, 'bhɛ 'pegee 'ka 'kɛla 'yima zii' 'mu ‑la ba. 'Bhɛɛ‑ 'mi 'kpale‑ ‑o ‑a ‑yi 'bhii‑ 'ka nu ‑a ‑yimalɛ kplankplan 'ke ‑a ‑lɛyan' ‑a ma. 14 'Bhii‑ 'kaa 'ke 'yimaa‑ gɔnɛ‑ 'la gbɛɛn‑ dɔɔ: Mɛɛzan Zesu 'nu yi 'ɛ 'le, 'o nu 'o ‑baalɛ' 'ka mu 'yi, 'bhɛɛ‑ 'ka mu nu 'ka ‑baalɛ' 'o mɔɔ 'yi 'ezin‑.
15-16 'Ŋ 'kpale 'la 'yaa‑ ‑a ‑yi 'bhii‑ 'ka 'kpeejan‑ ‑yaa 'bhɛ gbɛɛn‑ bhe, 'ŋ 'yaa‑ zi 'bhii‑ 'ŋ ge ‑trɛɛ 'ka ba ye 'elwale 'pe, 'sani‑ 'ŋ ge Masedwani, 'bhɛɛ‑ 'ŋ 'niina‑ bhla 'ɛ zi Masedwani, 'ŋ 'yaa‑ nu 'kanlɛ‑ 'ezin‑ 'ka ba ye, 'kooko‑ 'ka bhɔ 'ŋ ba 'ke 'ŋ sɔ gele‑ 'tɛnlɛ‑ Zude 'klɛɛn 'ɛ ma. 'Bhɛ klɛgbɛya 'ɛ 'yi, 'ŋ 'yaa‑ nu ‑Waanbhaa' a 'duma 'ɛ 'nalɛ‑ 'ka ni ganyan‑ plɛ. 17 'Naa 'sɔlɛ‑ gelawole 'ka ba ye, ‑o sɔ ‑a pele‑ 'bhɛ ma dɔɔ 'naa 'ka ba geza 'ɛ 'kunlɛ‑ 'eglɔɔle ɛɛ? Taa‑ 'ŋ ‑za 'la 'lɛdulaa, 'ŋ 'bhɛ klɛ 'bhii‑ 'drunyan 'yi bhaaplɛŋ gbɛɛn‑ 'ke 'ŋ klɛ ‑liijan' plɛ wo mi 'le, 'bhɛɛ‑ 'ke 'an pe dɔɔ: «‑Aani'», 'bhɛɛ‑ 'an pe 'ezin‑ «'Ɔn ɔn ɛɛ?» 18 ‑Waanbhaa' ‑o 'ke 'ŋ 'srɛ 'le, 'bhɛɛ‑ 'naa ‑o 'ke ‑liijan' plɛ mi wo mi 'le 'ke 'an pe dɔɔ: «‑Aani'». 'Bhɛɛ‑ 'an pe 'ezin‑ «'Ɔn ɔn». 19 ‑Amasrɔyi ‑Waanbhaa' Gbe Zesu Krisi 'la 'mi 'pegee Silivɛn 'bhɛɛ‑ Timote, 'o mɔɔ 'bhɛ 'la 'bhɛ a ‑Jan 'Nrale‑ 'ɛ ꞊woa 'ka ba ye, 'bhɛ 'laa klɛlɛ 'ke ‑liijan' plɛ mi wo mi 'le 'ke ‑ya pe «‑Aani'» ‑jan do ma, 'bhɛɛ‑ ‑ya pe «'Ɔn ɔn» 'yee‑ ‑jan do 'ɛ ma. Drɔɔn' 'ke ‑ya ꞊pia 'kɛla ma «‑Aani'», ‑e bo 'bhɛɛ‑ ta. 20 ‑Amasrɔyi ‑Waanbhaa' 'bhɛ 'liiwli‑ ‑naa bhaaplɛŋ mu ni ‑za mu 'la klɛza ta, 'yee‑ Zesu Krisi ‑le 'mu 'kpɛn 'lɛswa꞊. 'Bhɛla‑ ‑zayile, 'yela‑ 'tɔ 'ɛ 'srɔyi 'bhɛɛ‑ 'o sɔ ‑a pele‑ «Amiina». 'Bhɛɛ‑ 'o sɔ ‑Waanbhaa' 'tɔbhɔle. 21 'Yee‑ ‑Waanbhaa' 'gbu ‑le 'o mɔɔ 'pegee 'ka mu dɔ 'eglɔɔle. 'Yela‑ 'gbu ‑le ‑kɔɔ' mu ‑kpaa 'edaŋma ‑yaa' pɛ mu 'le. 22 'Yee‑ ‑Waanbhaa' 'gbu ‑le ‑a gbɛ blaan ‑kpalaa' ‑kɔɔ' ma, 'bhɛɛ‑ 'bhɛ ‑le ‑kɔɔ' mu klɛ ‑yaa' pɛ mu 'le. 'Bhɛɛ‑ ‑ya Lii 'Weŋ 'ɛ ꞊wlaa ‑kɔɔ' zru mu 'ɛ 'yi. ‑E ‑kɔɔ' 'lɛtwa꞊ pɛ ‑lrele' mu 'la ba, ‑e Lii 'Weŋ 'ɛ ꞊kla 'mu 'yrɛ 'lɛɛ pɛ 'le.
23 ‑Waanbhaa' ‑o 'ŋ 'srɛ 'le, 'naa dɔlɛ ‑a ‑la 'ke 'ŋ ge 'ezin‑ Korɛnti ‑wa 'ɛ ta, ‑amasrɔyi 'naa ‑yaa zi 'bhii‑ 'ŋ 'ka ta ‑yrɛn 'ɛ baankpa' 'ezin‑. 24 'Waa ‑o ‑a zi 'bhii‑ 'o klɛ 'ka ta ‑kuŋlii mu 'le 'kpaleya a pɛ zi 'ɛ ta. ‑Amasrɔyi 'ka kli gbaanle ‑o 'eglɔɔle 'kaa‑ 'kpaleya 'ɛ 'yi. 'Duŋ‑ 'woo‑ ‑a zi 'bhii‑ 'o 'pegee 'ka mu yewo 'eke‑ zi, 'kooko‑ 'ka zrukpalaa.

- KORƐNTI PLƐ MI
- <
- 1
- >

© 2006 WBT