- PIƐRI PLƐ MI
- <
- 1
- >

PIƐRI 'LƐTRƐ PLƐ MI 'LA YƆƆNDIA‑
Piɛri a 'Lɛtrɛ plɛ mi 'ɛ ŋgblo
Piɛri 'lɛtrɛ plɛ mi 'lɛɛ‑ ꞊dia Zesu 'yi mu 'ɛ 'kpɛn ‑la ni. ‑Ya ꞊pia ‑o ni dɔɔ ‑yaa' pɛ 'trɛ yan bhla 'ɛ ꞊bhwa ‑wa ‑din. 'Bhɛla ‑zayile, ‑yoo ‑daanna ‑za mu 'la 'le, ‑e 'mu dɔ gbɛ drɛɛwo 'zi ‑o 'kpee 'ezin‑. 'Lɛtrɛ ꞊lwa mi 'ɛ 'yi, Piɛri 'a ꞊pia Zesu 'yi mu 'ɛ ni dɔɔ ‑o bo 'eglɔɔle ‑waa' 'kpaleya 'ɛ 'yi, 'ali‑ 'ke mɛɛ mu 'ɛ ‑yrɛnkpaa ‑o ta. 'Lɛtrɛ plɛ mi 'lɛɛ‑ 'yi, ‑yoo ‑liala dɔɔ ‑o mɛɛ daangbɛya ‑lrele' 'la ‑o 'bhɛ ꞊maa 'ɛ ‑o bo 'bhɛɛ‑ ta 'taŋii; 'bhɛɛ‑ waa dɔlɛ bhla ma mɛɛ daangbɛya mu 'ɛ zi. (Piɛri Plɛ mi 1.1-15), 'lɛtrɛ 'lɛɛ‑ win ‑le 'kɛla 'le 'bhɛ ‑le 'yee‑ Piɛri Zesu 'yi mu 'ɛ ‑daanna ‑za mu 'la 'le, ‑e 'mu dɔ 'zi 'mu 'kpee 'ezin.
'Elwale 'pe (Piɛri Plɛ mi 1.16-21), ‑e Zesu Krisi ba Jan ‑Nrale' 'ɛ 'bhɛ ‑dwa ‑o 'kpee. 'Yee‑ Piɛri 'gbu 'pegee Zesu a Winbɔwo mu ‑vin mu 'ɛ ‑woo 'bhɛ ‑Jan 'Nrale‑ 'ɛ 'srɛ 'le. ‑Waanbhaa' ‑jan ꞊kpaa ‑a ‑lɛla' janwo mu 'ɛ 'lii Lii 'Weŋ 'ɛ 'le, 'bhɛɛ‑ 'mu ‑yaa' 'Sɛwɛ 'Weŋ 'ɛ yɔɔndia‑. 'Bhɛ mu ‑o 'ezin‑ ‑a 'srɛ 'le.
Piɛri bhla ma mɛɛ daan mu 'ɛ ‑o 'taawogbɛya 'ɛ tapwɛla mɔkpɛn' ni kpataakpa (Piɛri Plɛ mi 2). Zudi ‑jan 'kpankpanyaan bhla ma mɛɛ daan mu 'ɛ ma gɔnɛ‑ 'la gbɛɛn‑, Piɛri 'bhɛɛ‑ 'yansi za ꞊kla 'ezin‑ 'woo‑ bhla ma mɛɛ daan mu 'ɛ ma ‑yaa' 'lɛtrɛ plɛ mi 'ɛ 'yi.
‑A ‑lɛ yaga mi 'ɛ 'yi, mɛɛ 'la zan mu ‑yaa pe 'zi dɔɔ Mɛɛzan Zesu 'laa nu nulɛ, 'bhɛɛ‑ ‑e 'drunyan 'yi mu 'ɛ 'kitikan, Piɛri ‑jan zikpaa‑ 'mu ni. ‑Ya ꞊pia Zesu 'yi mu 'ɛ ni dɔɔ 'ke Zesu ‑o ‑a nule 'ɛ tadɔ 'zi, ‑wa 'yaango‑ 'bhii‑ ‑Waanbhaa' ‑o ‑a zrubakpaa zii' bhaaplɛŋ mu zi. ‑Amasrɔyi, yaa ‑o ‑a zi 'bhii‑ mɛɛ 'kedo‑ 'kpɔ klɛ nipɛ 'le. 'Duŋ‑ ‑ya zi 'bhii mɔkpɛn' 'ploo‑ ‑za 'yɔɔ ma, 'bhɛɛ‑ ‑woo zru niinaa' (Piɛri Plɛ mi 3.9).
'Lɛtrɛ 'lɛɛ‑ 'lɛyanyrɛ 'ɛ 'yi, Piɛri ‑o ‑a zi 'bhii‑ Zesu 'yi mu 'ɛ ‑o 'taawogbɛya 'ɛ klɛ 'weŋ, 'bhɛɛ‑ 'ke waa ‑la yrɛ ‑srɔɔwo' ‑o ta ‑za 'kedo‑ 'yi Krisi 'nu yi 'ɛ 'le (Piɛri Plɛ mi 3.11-18).
1
Piɛri a 'pubɔwli
1 'Mi Simɔ Piɛri 'la 'ŋ 'yoo‑ 'ke Zesu Krisi a yewonɛ 'pegee ‑yaa' winbɔwo mi 'le bhe, 'mi ‑le 'lɛtrɛ 'lɛɛ‑ dɛ 'zi. 'Mɛɛ 'la zan mu 'yee‑ 'kpaleya ‑za ‑glɔɔ do 'kpɔ 'la ‑yoo 'o mɔɔ 'kɔɔ 'bhɛ 'srɔɔwoa‑ ‑kɔɔa' ‑Waanbhaa' 'pegee ‑kɔɔ' 'Bhee Mi Zesu Krisi 'lɛdɔɔleya 'ɛ ma, 'mi ‑o 'yee‑ 'lɛtrɛ 'lɛɛ‑ 'kpa zii' 'bhɛ zan mu 'kpɛn ‑la ni. 2 Bhaa ‑Waanbhaa' ‑lileya 'pegee yilabla na 'ka ni 'bhɛɛ‑ ‑yoo pa 'ka ta 'ebebele, 'ke ‑ya klɛ 'bhɛɛ‑ 'ka 'yee‑ ‑Waanbhaa' 'pegee ‑kɔɔa' Mɛɛzan Zesu dɔ!
‑Waanbhaa' ‑kɔɔ' 'siila‑ 'bhɛɛ‑ ‑e ‑kɔɔ' makwan‑ ye 'la 'kaama‑
3 ‑Waanbhaa' a ‑glɔɔya' 'ɛ ma, ‑e ‑kɔɔ' ‑gbaa pɛ 'oo pɛ 'la 'bhɛ sɔ ‑a klɛle‑ 'bhɛɛ‑ ‑kɔɔ' bo ‑kɔɔ' 'yrɛ ma, 'bhɛ 'pegee ‑kɔɔ' blɔɔle bo 'yee‑ ma, 'bhɛ 'kpɛn ba. ‑Ya ꞊kla, 'bhɛɛ‑ mɛɛ 'la zan ‑kɔɔ' 'siila‑ dɔɔ ‑kɔɔ' dɔ klɛ 'bhɛ 'gbu a 'tɔbhɔleya 'pegee 'bhɛ a wlanya ‑gbɛnɛ 'ɛ ba ‑kɔɔ' 'bhɛ zan dɔ. 4 'Bhɛ 'tɔbhɔleya 'pegee 'bhɛ wlanya 'ɛ ma, ‑Waanbhaa' 'a 'liiwli‑ mu 'la ‑za ‑o 'eglɔɔle, 'bhɛɛ‑ 'ke ‑woo 'egblaanle 'mu ꞊naa ‑kɔɔ' ni. ‑E ‑yaa zi 'bhii‑ 'bhɛ ‑liiwli' mu 'ɛ 'srɔyi 'ka sɔ gole‑ 'drunyan 'la 'siɛle‑ ‑o 'ke bhaaplɛŋ zrubhɔ ma ‑za ‑yɔɔ' mu 'ɛ 'le 'mu 'lɛɛ, 'bhɛɛ‑ 'ka zru mu 'ɛ klɛ 'bhii‑ 'yee‑ ‑Waanbhaa' 'gbu zru 'ɛ gbɛɛn‑. 5-7 'Bhɛla‑ ‑zayile, ‑ka dɔ klɛn 'ke 'ka 'kpaleya 'ɛ 'taawogbɛya ‑lrele' na 'ka ni, 'bhɛɛ‑ 'ka 'taawogbɛya ‑lrele' 'ɛ 'bhɛ 'a klɛ 'bhɛɛ‑ 'ka ‑Waanbhaa' dɔ; 'bhɛɛ‑ 'kaa‑ ‑Waanbhaa' dɔle 'ɛ 'bhɛ 'a klɛ 'bhɛɛ‑ 'ka sɔ 'ka 'gbu 'yikunle ‑za klɛle ma. 'Ka 'gbu 'yikunle 'ɛ 'bhɛ zrubakpaa na 'ka ni, 'bhɛɛ‑ 'ka zrubakpaa 'ɛ 'bhɛ ‑Waanbhaa' ‑lɛɛgblaan wla 'ka zru 'ɛ 'yi. 'Bhɛɛ‑ ‑Waanbhaa' ‑lɛɛgblaan 'ɛ 'bhɛ 'a klɛ 'bhɛɛ‑ 'ka ‑za sɔ 'eke‑ ni 'bhii‑ nɛɛnɛ‑ ma do mu; 'bhɛ 'sɔlekeniya 'ɛ 'bhɛ ‑le 'sɔniya 'la 'bhɛ 'laa mɛɛ bago 'bhɛ na 'ka ni. 8 'Ke 'bhɛ ‑za mu 'la bhe 'mu ‑o 'ka zru 'yi 'ebebele, 'mu nu ‑a klɛlɛ 'bhɛɛ‑ 'ka 'laa bo bhaama; 'ka nu ‑kɔɔa' Mɛɛzan Zesu Krisi baandɔlɛ 'taŋii, 'bhɛɛ‑ 'ka nu klɛlɛ mɛɛ ‑yrɛbakanle mu 'le. 9 'Duŋ‑ 'bhɛ ‑za mu 'la bhe, 'ke 'mu 'laa ‑o mɛɛ 'la zan zru ‑yi, 'bhɛ zan ‑o 'bhii‑ ‑yrɛ 'wi mi do gbɛɛn‑, 'bhɛɛ‑ yaa sɔ yrɛ ma yele‑. ‑Waanbhaa' 'a dɔgbɛya gwe 'la 'yaa‑ ‑za 'yɔɔ‑ 'yi 'bhɛ golawoa ‑a 'kɔɔ, 'bhɛ ‑za 'ɛ ꞊nia ‑a 'kpee.
10 'Bhɛla‑ ‑zayile, 'ŋ nɛɛnɛ‑ mu, ‑ka dɔ klɛn 'ke 'kaa zrɔn 'bhii‑ ‑Waanbhaa' 'ka 'siila‑, 'bhɛɛ‑ ‑e 'ka makwan‑ wlan ma yaa pɛ 'le. 'Ke 'ka 'bhɛ ꞊kla, 'bhɛ gbɛɛn‑ bhe, 'ka 'laa nu baalɛ ‑za 'yɔɔ‑ yi ‑titi. 11 'Bhɛ klɛgbɛya 'ɛ gbɛɛn‑ bhe, ‑Waanbhaa' nu ‑kɔɔa' Mɛɛzan 'pegee ‑kɔɔ' 'Bhee mi Zesu Krisi ‑a ‑bhleŋgbeya ‑wa 'la ‑daŋ' 'laa ‑o 'bhɛ ma ‑titi, 'bhɛ 'liigolɛ 'egbɛnɛle 'ka ni, 'bhɛɛ‑ 'ka wla 'bhɛ nɔɔ‑.
12 'Bhɛla‑ ‑zayile, yi 'oo yi, 'ŋ bo 'bhɛ ‑za mu 'la bhe 'mu ‑la ‑za dɔle ma 'ka 'kpee, 'ali‑ 'ke 'ka ‑o dɔ, 'bhɛɛ‑ 'ke 'ka blɔɔle ‑o 'ka wlan 'la 'srɔɔwoa‑ 'bhɛ ma 'eglɔɔle. 13 'Ŋ 'yoo‑ ‑li 'ŋ 'yrɛ ma 'ŋ 'flɛ 'lɛɛ‑ 'yi 'trɛ 'lɛɛ‑ ta ‑gɛ 'waati 'la ba, 'an ꞊ya 'bhii‑ ‑za wlan 'le 'ke 'ŋ bo 'bhɛ ‑za mu 'ɛ dɔle ma 'ka 'kpee, 'kooko‑ 'ka 'yri 'laa go 'ka 'gbu ‑za 'le, 14 ‑amasrɔyi, 'bhii‑ ‑kɔɔa' Mɛɛzan Zesu Krisi 'gbu 'a ‑zrɔnna 'ŋ ni gɔnɛ‑ 'la gbɛɛn‑ bhe, 'an pɛ 'trɛ ta bole 'ɛ 'yan bhla ꞊bhwa ‑wa ‑din. 15 'Duŋ‑, 'ŋ nu dɔlɛ 'eglɔɔle 'ke 'ŋ 'ka daan 'bhɛ ‑za mu 'ɛ 'le, 'kooko‑ 'an pɛ 'trɛ ta 'ɛ 'yanle‑ blaan, 'woo‑ ‑za mu 'ɛ dɔ 'ka 'kpee.
Mɛɛ 'la zan mu Krisi a 'tɔbhɔleya 'ɛ ꞊ya
16 Wlan 'ɛ ni, 'o 'ka ‑daanna ‑kɔɔa' Mɛɛzan Zesu Krisi a ‑glɔɔya' ma nu gbɛ plɛ mi 'ɛ 'la 'le, 'waa 'ɛ bhɛ 'silɛ‑ bhaaplɛŋ a yikanleya ma can mu zi. 'Duŋ‑ 'o 'yee Zesu 'ɛ ꞊ya kpataakpa 'o 'yrɛbhɛ‑ mu 'le ‑yaa' 'tɔbhɔleya 'ɛ 'kpɛn 'yi. 17 ‑Amasrɔyi, ‑a Dɛ ‑Waanbhaa' 'tɔbhɔle 'ɛ 'bhɛ 'a 'lɛdwa‑ ‑a ma, 'bhɛɛ‑ 'bhɛ 'a 'tɔbhwa‑ 'waati 'la ba, 'bhɛ ꞊kla 'o mɔɔ 'gbu 'yrɛ ma, 'bhɛɛ‑ 'bhɛ 'weli‑ 'ɛ ‑daa laflɛ' ma 'ke 'bhɛ 'a 'pele dɔɔ: «'Ŋ Gbe 'la ‑za sɔ 'ŋ ni 'egbɛnɛle, 'yele‑ ‑gɛ; 'ŋ 'yela‑ makwan‑ 'bhɛɛ‑ 'yele‑ 'ŋ zrukpalaa 'egbɛnɛle.» 18 'O mɔɔ 'pegee 'yee‑ 'gbu 'yaa‑ 'waati 'la ba vlɛ gɔɔn 'weŋ 'ɛ 'wiiŋ‑, 'o mɔɔ 'gbu 'bhɛ mɛɛ ‑weli' 'ɛ ꞊maa 'ke 'bhɛ da laflɛ' ma.
19 'Bhɛ ya 'ɛ 'yi, 'wa 'yaango‑ 'bhii‑ ‑Waanbhaa' ‑lɛlajanwo mu 'ɛ 'wojan‑ 'ɛ 'bhɛ ‑o 'ke wlan 'le. ‑Ka 'ka 'trɔnkpa 'bhɛ ꞊la 'elrele. ‑Amasrɔyi, 'ke Zesu ꞊nwa 'tɛ ‑yaa' 'tɔbhɔleya 'ɛ nu ‑bhilɛ' ‑kɔɔ' zru mu 'ɛ 'yi 'weŋ 'bhii‑ ‑laŋbha do 'la 'bhi zii' yrɛ do nɔɔ‑ ‑gblo 'yi, 'bhɛɛ‑ ‑e nu 'ka zru mu 'ɛ bakanlɛ 'bhii‑ zrwanzi ‑buŋbhaa yrɛ ma kan gɔnɛ‑ 'la gbɛɛn‑ 'weŋ. 20 ‑Kaa 'yaango‑ 'elwale 'pe dɔɔ: ‑Waanbhaa' ‑lɛlajanwo mu 'ɛ ‑jan mu 'la 'kpɛn ꞊woa, 'mu 'laa 'mu do 'kpɔ 'wolɛ‑ 'mu 'gbu 'winta‑. 21 Wlan 'ɛ ni, 'woo‑ ‑Waanbhaa' ‑lɛlajanwole mu 'ɛ 'kedo‑ 'kpɔ 'laa dalɛ ‑lido' bhaaplɛŋ 'gbu zru maza ba, Lii 'Weŋ 'ɛ 'bhɛ ‑le 'seŋ ꞊naa bhaaplɛŋ mu ni, 'bhɛɛ‑ ‑o ‑Waanbhaa ‑lɛlajanwoa.

- PIƐRI PLƐ MI
- <
- 1
- >

© 2006 WBT