- TIMOTE ꞊LWA MI
- <
- 1
- >

PƆLU 'LƐTRƐ ꞊LWA 'LA ꞊KPAA TIMOTE NI
Pɔlu 'lɛtrɛ ꞊lwa 'la ꞊kpaa Timote ni 'bhɛ ŋgblo
Timote ‑yaa da Likaoni 'klɛɛn 'ɛ 'yi ‑wa 'la ‑o ‑yaa 'bhɛ sii Lisitri 'bhɛɛ‑ ꞊nɔɔ (Klɛza 14.6). ‑O 'bhɛɛ‑ 'klɛɛn 'ɛ sii ‑zɔn Tuuki. Timote dɛ ‑yaa 'ke Grɛki mi 'le, 'bhɛɛ‑ ‑a nɛɛ ‑yaa 'ke Zuufu le 'le. Pɔlu Zesu Krisi a ‑Jan 'Nrale‑ 'ɛ ꞊woa Lisitri ‑wa 'ɛ ta, 'bhɛɛ‑ Timote 'pegee ‑a nɛɛ Enisi, 'bhɛɛ‑ ‑a ‑jie Loisi 'mu 'mu 'gbu ꞊naa Zesu ni. Pɔlu ge gbɛ drɛɛwole Lisitri, 'kee‑ Timote 'kunle dɔɔ 'bhɛ 'bhɔ 'a ba Mɛɛzan a ye 'ɛ 'wolele, 'bhɛɛ‑ ‑o ‑ja yrɛkpɛn‑ ꞊nɔɔ (Klɛza 16.1-3).
'Lɛtrɛ 'lɛɛ‑ 'yi, 'wa ye 'bhii‑ Pɔlu ‑gwa Azi 'klɛɛn 'ɛ 'yi ‑wa 'la ‑o 'bhɛ sii Efɛzi 'bhɛ ta, 'bhɛɛ‑ ‑e ꞊nwa Masedwani 'klɛɛn 'ɛ 'yi. ‑A ge bhla 'ɛ zi, ‑e Timote ꞊twa Efɛzi, 'kooko‑ 'bhɛ bhɔ 'bhɛ ꞊nɔɔ Zesu 'yi mu 'ɛ ba bhla ma mɛɛ daan mu 'ɛ ‑zayi' (1 Timote 1.3). Pɔlu 'lɛtrɛ 'lɛɛ‑ ꞊dia, 'kooko‑ ‑e 'fuudɔ‑ Timote ta, 'bhɛɛ‑ 'ke ‑ya lia ‑e ‑yaa ye 'la 'wo zii' ‑Waanbhaa' a mɛɛ ‑lɛdo' 'ɛ 'pleŋ‑ Efɛzi ‑wa 'ɛ ta 'bhɛ ‑za 'ɛ 'le. 'Yee‑ 'lɛtrɛ 'lɛɛ‑ 'yi ‑jan mu 'ɛ 'mu ‑le ‑gɛ:
Pɔlu ‑o ‑we 'zi mɛɛ 'la zan mu ‑yaa wlan ma mɛɛ daangbɛya 'ɛ to ‑a nɔɔ‑, 'bhɛɛ‑ ‑o bhla ma mɛɛ daangbɛya klɛ (1 Timote 1.3-7; 4.1-3; 6.3-5). ‑O ‑yaa 'bhɛ bhla ma mɛɛ daangbɛya 'ɛ klɛ ‑Waanbhaa' a 'toŋ 'pegee 'kpaleya Zesu 'yi 'mu ‑la ta.
‑A ‑lɛ plɛ mi 'ɛ 'yi, Pɔlu Zesu 'yi mu 'ɛ ‑daanna ‑o 'seriwolele, 'bhɛɛ‑ ‑yoo ‑liala dɔɔ ‑o bo ‑o 'seriwole ma (1 Timote 2).
‑A ‑lɛ yaga mi 'ɛ 'yi, Pɔlu ‑o daan 'zi zilɛɛ‑ mu 'ɛ waa 'taawogbɛya ‑lrele' ɛ ba zayi' (1 Timote 3).
‑E 'fuudwa‑ Timote ta ‑Waanbhaa' a ye 'ɛ 'wolele (1 Timote 4‑7; 6-21). Timote 'yaa sɔ a klɛle‑ gɔnɛ‑ 'la gbɛɛn‑ 'bhɛɛ‑ ‑e mɛɛ ‑lɛ ‑glɔɔn ‑bebe 'ɛ ‑gblakun 'elrele 'bhii‑ Zesu Krisi a ‑klaŋlanɛ kplankplan do ‑Waanbhaa' a mɛɛ ‑lɛdo' 'ɛ ba, Pɔlu 'bhɛ ‑jan 'ɛ ꞊woa ‑a ni.
'Lɛtrɛ 'lɛɛ‑ 'lɛyanyrɛ 'ɛ 'yi (1 Timote 6.11-21), Pɔlu zruwlaa‑ Timote 'kpee dɔɔ ‑e 'kpaleya 'ɛ ma gwle ‑lrele' 'ɛ dan.
1
Pɔlu ‑o Timote 'pubɔ‑ 'zi
1 'Mi Pɔlu ‑o 'ke Zesu Krisi a *winbɔwo mi 'le, ‑amasrɔyi ‑kɔɔ' 'Bhee Mi ‑Waanbhaa' 'pegee ‑kɔɔ' 'yrikpale ‑o Zesu Krisi 'la ta, 'mu ‑le 'a ꞊pia 'ŋ ni dɔɔ 'ŋ klɛ 'kɛle‑.
2 'Mi ‑o 'lɛtrɛ 'lɛɛ‑ 'kpa zii' 'bhi Timote ‑la ni, 'bhi 'la 'bhi ‑o 'ke 'ŋ gbe ‑zeze 'gbu 'ɛ 'le 'kpaleya a pɛ zi 'ɛ ta bhe. Bhaa ‑kɔɔ' Dɛ ‑Waanbhaa' 'pegee ‑kɔɔa' Mɛɛzan Zesu Krisi ‑li 'e ma, 'bhɛ 'pegee ‑o yilabla 'na 'e ni, 'bhɛɛ‑ 'e 'yrɛnkla‑ ‑o ma.
Bhla ma mɛɛ daan mu
3 'Ŋ ge bhla 'ɛ zi Masedwani 'klɛɛn 'ɛ 'yi, 'ŋ zruwlaa‑ 'e 'kpee dɔɔ 'e bo Efɛzi ‑wa 'ɛ ta. ‑Amasrɔyi mɛɛ 'ke mu ‑o mɛɛ mu daan 'zi 'ke bhla ma daangbɛya 'yɔɔ‑ mu 'le. ‑A pe 'mu ni dɔɔ 'mu 'ploo‑ 'bhɛ bhla ma daangbɛya ‑glɔɔn mu 'ɛ ma. 4 ‑A pe ‑o ni dɔɔ ‑o blɔɔle laa bolɛ 'elwaleta ‑za 'yifleŋ mu 'ɛ ma, 'bhɛ 'pegee ‑o 'ploo‑ ‑zaabɔle ma ‑o ‑gbɔɔ 'saa mu 'ɛ 'tɔ mu 'ɛ ta. 'Bhɛ ‑za mu 'ɛ 'mu ‑o zaa ‑wlɛnpɛ' mu 'te ‑la ‑le 'ka 'pleŋ, 'bhɛɛ‑ ‑o ‑lɛbɛŋgole laa ‑o 'ke ‑Waanbhaa' zru maza ‑lɛdulale 'ɛ 'bhɛ 'le, 'bhɛ 'pegee waa 'ka 'kpaleya 'ɛ Krisi 'yi 'bhɛ baan' kla 'bhɛ ba. 5 'Ŋ 'bhɛ ‑jan 'lɛɛ‑ 'wo zii' 'e ni win 'la ma, 'bhɛ ‑le dɔɔ 'ke 'sɔniya klɛ bhaaplɛŋ mu 'ɛ pleŋ‑; 'sɔniya 'la 'bhɛ da zru 'weŋ do 'pegee 'kpee 'fleele‑ do 'yi, 'bhɛ 'pegee 'kpaleya 'la ‑yoo 'ke 'kpaleya ‑zeze 'gbu 'ɛ 'le 'bhɛɛ‑ 'yi. 6 Mɛɛ 'ke mu ‑gwa gban 'bhɛ wlan ma zi ‑lrele' 'ɛ ta. 'Bhɛɛ‑ ‑o bole ‑o zaabɔle 'gbansaan 'te ‑la ma 'ke ‑woo 'gbu 'yini‑ ‑sɔ. 7 ‑Wa zi 'bhii‑ ‑o klɛ Moizi a 'toŋ mu 'ɛ daan mu 'le, 'duŋ‑ waa ‑o 'gbu 'wojan‑ mu 'ɛ 'yima‑; 'bhɛɛ‑ ‑woo mɛɛ mu daan 'zi ‑za mu 'la 'le ‑o zru 'ɛ 'kpɛn 'le, ‑o 'gbu 'laa 'mu 'yidɔ‑.
8 ‑Kɔɔ' 'a 'yaango‑ 'bhii‑ *'Toŋ 'ɛ ‑yoo 'ke ‑za 'lrele' 'le 'ke mɛɛ 'a 'yi za ‑kla 'elrele. 9 'Bhɛɛ‑ ‑kɔɔ' 'a 'yaango‑ 'bhii‑ waa 'Toŋ 'ɛ klɛlɛ mɛɛ ‑lɛdɔɔle mu 'kaama‑. ‑Wa ꞊kla mɛɛ ‑yɔɔ' mu 'pegee ‑kala' mɛɛ mu, 'bhɛɛ‑ mɛɛ 'kpee 'yɔɔ‑ mu 'pegee ‑za 'yɔɔ‑ klɛ mu ‑la 'kaama‑. ‑Wa ‑kla mɛɛ 'la zan mu laa gblaan ‑Waanbhaa' ‑lɛɛ, 'bhɛ 'pegee ‑a 'tɔsiɛ mu, 'bhɛɛ‑ mɛɛ 'la zan mu 'mu dɛ 'pegee 'mu nɛɛ dɛ, 'bhɛ 'pegee mɛɛ dɛ mu ‑la 'kaama‑. 10 'Bhɛɛ‑ ‑yanbhɔɔya dɛ mu oo, 'gwlaan‑ mu 'la yilaa' 'mu 'tanyɔɔn 'gwlaan‑ mu ba oo; lu gɔn mu oo, bhlanii‑ mu oo, mɛɛ 'la zan mu ‑o 'siɛnwo‑ ‑Waanbhaa' ma bhla 'le oo, 'bhɛ 'pegee mɛɛ 'la zan mu 'kpɛn ‑za mu 'oo ‑za mu 'la klɛ 'ke 'mu 'pegee daangbɛya 'lɛdɔɔle 'ɛ 'lɛbɛŋgole laa ‑o, ‑o *'Toŋ 'ɛ ꞊kla 'mu 'kpɛn ‑la 'kaama‑. 11 ‑O ‑Jan 'Nrale‑ 'la gbɛkpaa‑ 'mi 'kɔɔ, 'bhɛ daangbɛya 'ɛ ‑daa 'yee‑ daangbɛya dɔɔle 'ɛ 'yela‑ ‑yi. 'Yee‑ ‑Jan 'Nrale‑ 'ɛ ‑e ‑Waanbhaa 'la 'duma na ‑kɔɔ' ni 'bhɛ a 'tɔbhɔleya 'ɛ 'bhɛɛ‑ wo.
Pɔlu ‑o ‑Waanbhaa' 'pubɔ‑ 'zi 'bhɛ a 'lileya 'ɛ ‑zayi'
12 'Mi ‑kɔɔa' Mɛɛzan Zesu Krisi 'pubɔ, 'yele‑ faŋgandwa 'ŋ ta 'bhɛɛ‑ 'ŋ ꞊swa ‑yaa' ye 'ɛ 'wole. 'Mi 'an 'pubɔ‑ 'ezin‑, ‑amasrɔyi ‑ye 'ŋ ꞊ya ‑yaa' ye 'ɛ 'wo mi 'le. 13 'Mi 'la 'mi 'yaa‑ 'elwale ‑sɔ ‑Waanbhaa' 'tɔsiɛ mi 'le 'ke 'ŋ ‑yrɛnkpa' Zesu 'yi mu 'ɛ ta, 'bhɛɛ‑ 'ŋ 'yaa‑ ‑za klɛ yran ma. 'Duŋ‑ 'ŋ 'yrɛnklaa‑ ‑Waanbhaa' ma, ‑amasrɔyi 'ŋ 'yaa‑ ‑za mu 'ɛ klɛ ‑zadɔkleya 'pegee 'kpalekleya ‑la ma Krisi 'yi. 14 Mɛɛzan ‑Waanbhaa' ‑lia 'ŋ ma 'egbɛnɛle 'ke 'mi 'ŋ kpa Zesu Krisi 'yi, 'bhɛɛ‑ 'ke ‑a ‑za sɔ 'ŋ ni. 15 'Ŋ 'yoo‑ zan ‑jan 'la 'wolɛ‑ ‑gɛ 'bhɛ ‑o 'ke wlan 'le, 'bhɛɛ‑ ‑a ‑gaale' ‑o mɔkpɛn' ba 'ke ‑o dɔ 'bhɛ ꞊la; 'bhɛ ‑le dɔɔ: Zesu Krisi ꞊nwa 'drunyan 'yi ‑za 'yɔɔ‑ klɛ mu ‑la gole ‑za 'yi. 'Mi Pɔlu ‑le ‑o 'kpɛn ba ‑za 'yɔɔ‑ klɛ mi ‑gbɛnɛ 'gbu 'ɛ 'le. 16 'Duŋ‑ 'ŋ 'yrɛnklaa‑ ‑Waanbhaa' ma 'egbɛnɛle. 'Bhɛɛ‑ ‑e ‑yaa zi 'bhii‑ 'mi Pɔlu 'la 'mi ‑o 'ke ‑za 'yɔɔ‑ klɛ mu 'ɛ 'kpɛn ba ‑za 'yɔɔ‑ klɛ mi ‑gbɛnɛ 'gbu 'ɛ 'le bhe, Zesu Krisi 'bhɛ a zrubakpaa ‑gbɛnɛ 'ɛ zrɔn 'mi ni. ‑E 'bhɛ 'kla‑ bhe, 'kooko‑ mɛɛ 'la zan mu ‑o ‑kpaa ‑a ‑yi, 'bhɛ ‑za 'ɛ klɛ 'mu daanpɛ 'le, 'bhɛɛ‑ 'mu bole ‑yrɛ ma ‑si 'la ‑daŋ' 'laa ‑o 'bhɛ ma 'bhɛ 'srɔɔwo‑. 17 ‑Bhleŋgbe ‑Waanbhaa' 'la ‑ya ‑yrɛ ma 'waati 'ɛ 'kpɛn ba, bhaa ‑kɔɔ' 'a 'lɛdɔ‑ ‑a ma, 'bhɛɛ‑ ‑kɔɔ' 'a 'tɔbhɔ. Yaa ga ‑titi, 'bhɛ 'pegee mɛɛ laa ye 'e ‑yrɛ 'le, 'bhɛɛ‑ 'yele‑ 'ke ‑Waanbhaa' do ‑kplɛn 'le ‑zɔn 'pegee ‑yikpɛnsee ta. Amiina!
Pɔlu ‑o Timote ꞊lia zii dɔɔ ‑a blɔɔle bo ‑a 'kpaleya 'ɛ ma Krisi 'yi
18 'Ŋ 'nɛ Timote, 'ŋ 'yoo‑ zan 'ŋ zi jan 'la 'wolɛ‑ 'e ni 'saanibhe, 'bhii‑ ‑Waanbhaa' ‑lɛla' janwo mu 'ɛ ‑janwoa 'e ba zayi' gɔnɛ‑ 'la gbɛɛn‑ ‑sɔ; bhaa 'bhɛ ‑jan 'ɛ klɛ 'fuudɔpɛ 'le 'e ta, 'bhɛɛ‑ 'yee 'gbu ma gwle ‑lrele' 'ɛ dan. 19 'E 'kpale‑ bo Krisi 'yi, 'e 'kpee 'fleele‑ 'le. 'Bhɛ 'kpee 'fleeleya 'ɛ 'bhɛ 'laa ‑o ‑li mɛɛ 'ke mu 'yi. Waa ‑o 'trɔnkpalɛ 'elrele ‑o 'kpeejan‑ mu 'ɛ ꞊la, 'bhɛla‑ ‑yile ‑waa' 'kpaleya Krisi 'yi 'ɛ 'bhɛ 'siɛla‑ 'bhii‑ ‑yitakoŋ do 'siɛgbɛya gbɛɛn‑ ‑yi ta. 20 'Bhɛ mɛɛ ‑glɔɔn mu 'ɛ 'ke mu ‑le 'ke Imene 'pegee Alɛzandri 'le. 'Bhɛla‑ ‑zayile, 'mi ‑o ‑lɛnaa ‑Setran' ni, 'kooko‑ 'bhɛ ‑o 'krowo‑, 'bhɛɛ‑ ‑wa 'yaango‑ 'bhii‑ ‑Waanbhaa' 'tɔ 'siɛle‑ laa lele ‑titi.

- TIMOTE ꞊LWA MI
- <
- 1
- >

© 2006 WBT