- MATIE
- <
- 1
- >

MATIE ‑JAN 'NRALE‑ 'LA YƆƆNDIA‑ ZESU BA ZAYI'
Matie a ‑Jan 'Nrale‑ 'sɛwɛ 'ɛ ŋgblo
‑Dele ‑yaa Matie 'le ɛɛ? ‑O ‑yaa Matie sii 'ezin‑ Alife gbe Levi (Maki 2.14; Luki 5.27). ‑E ‑yaa Zesu a ‑klaŋlanɛ vu ta plɛ 'ɛ do 'le. Yaa klɛlɛ ‑li 'waati 'la ba Zesu a ‑klaŋlanɛ mu 'ɛ do 'le, ‑e ‑yaa Romɛ mu a ‑bhleŋgbe ‑gbɛnɛ 'ɛ 'bhɛ a 'nisrakun mu 'ɛ do ‑la ‑le. 'Bhɛ 'waati 'ɛ ba, 'ke Zuufu mi do ‑yaa klɛ Romɛ mu a 'nisrakun mi 'le, 'bhɛ nɛɛnɛ‑ Zuufu mu 'ɛ 'yaa‑ 'bhɛ ye 'bhii ‑za 'yɔɔ‑ klɛ mi ‑gbɛnɛ do. 'Mu 'yaa‑ 'bhɛ mafinyanwo, ‑amasrɔyi Romɛ mu 'ɛ 'yaa‑ ‑o ‑sɔɔnnii' mu gblaan 'gbu ‑la ‑le. 'Duŋ‑, 'yee‑ Matie 'yrɛnklaa‑ Zesu ma, 'bhɛɛ‑ 'bhɛ 'a ‑siila dɔɔ ‑e nu klɛ 'bhɛ a ‑klaŋlanɛ mu 'ɛ do 'le.
Matie ‑yaa' ‑Jan 'Nrale‑ 'sɛwɛ 'lɛɛ‑ yɔɔndia‑ Zuufu Zesu 'yi mu ‑la 'kaama‑. Matie Mɛɛzan Zesu Krisi kun 'bhii‑ Mɛɛ Daan mi ‑Waanbhaa' a ‑Jan 'ɛ 'le. 'Bhɛɛ‑ ‑a 'kpee ma 'ezin‑, Zuufu mu 'ɛ 'yri 'yaa‑ ‑o ‑Bhee Mi ‑Kpɔsɔɔ 'la 'nule‑ ta, 'yee‑ Zesu ‑le 'bhɛ 'le. Matie Zesu Krisi zrɔn 'zi ‑kɔɔ' ni ‑yaa' ‑Jan 'Nrale‑ 'ɛ 'yi 'bhii‑ Izraɛli mu ‑Bhee mi ‑Bhleŋgbe. Zesu 'yaa‑ 'ke ‑Bhleŋgbe Davidi 'srɛ mu 'ɛ do 'le 'bhii‑ ‑Waanbhaa' ‑lɛla' janwo mu 'ɛ ‑wa ‑lɛɛjanwoa 'elwale ‑sɔ gɔnɛ‑ 'la gbɛɛn‑ bhe. 'Bhɛla‑ ‑zayile, ‑ya ‑siila ‑bhleŋgbe Davidi 'pegee Abraamu 'Nranɛ‑. Zuufu mu a ‑Waanbhaa' ‑lɛɛgblaanya 'ɛ ma, waa ‑yaa sɔ 'yee ‑Waanbhaa' 'siile ‑a 'tɔ ‑zeze 'gbu 'ɛ ma. 'Bhɛla‑ ‑zayile, 'ke Matie ‑o ‑we 'zi 'ke ‑Waanbhaa' a ‑bhleŋgbeya 'ɛ 'le, ‑ya pe dɔɔ: ‹Laanima ‑Bhleŋgbeya›. ‑E 'bhɛ 'siigbɛya ‑glɔɔn 'ɛ ꞊kpaa ‑Waanbhaa' a ‑bhleŋgbeya 'ɛ ma gaan mia do bhɛ vu.
'Yee‑ Matie a ‑Jan 'Nrale‑ 'lɛɛ‑ 'yi jan ŋgblo mu 'ɛ 'mu ‑le ‑gɛ:
1. 'Kee‑ san ‑a ‑lɛ ꞊lwa mi 'ɛ ma, 'kee‑ nu 'tɛnlɛ‑ ‑a ‑lɛ yiziɛ mi 'ɛ ma, Matie ‑o Zesu zrɔn 'zi 'bhii‑ Zuufu mu a ‑Bhleŋgbe: ‑ya ‑gbɔɔ 'pegee ‑a ‑taa mu dayrɛ 'ɛ 'yipia‑ 'ke 'bhɛ ge 'tɛnlɛ‑ ‑a yale 'ɛ ma.
2. 'Kee‑ san ‑a ‑lɛ 'soo mi 'ɛ ma, 'kee‑ nu 'tɛnlɛ‑ ‑a ‑lɛ 'srwaplɛ‑ mi 'ɛ ma, Matie ‑o ‑we 'zi 'ke ‑Bhleŋgbe 'ɛ ‑yaa' ‑bhleŋgbe 'yaaza‑ 'ɛ 'bhɛɛ‑ 'le.
3. 'Kee‑ san ‑a ‑lɛ 'srwaa‑ mi 'ɛ ma, 'kee‑ nu 'tɛnlɛ‑ ‑a ‑lɛ vu ta plɛ mi 'ɛ ma, Matie ‑o ‑we 'zi 'ke 'seŋ ‑glɔɔn 'la 'bhɛ 'yaa‑ Zesu 'kɔɔ 'bhɛɛ‑ 'le, 'bhɛɛ‑ Zuufu mu 'ɛ ‑baŋgoza 'ɛ ‑a ‑yi.
4. ‑A ‑lɛ vu ta yaga mi 'ɛ 'yi, Matie ‑o ‑we 'zi 'ke ‑Waanbhaa' a ‑bhleŋgbeya 'pegee 'bhɛ a gaanyiza mu 'ɛ 'mu ‑la ‑le.
5. 'Kee‑ san ‑a ‑lɛ vu ta yiziɛ mi 'ɛ ma, 'kee‑ nu 'tɛnlɛ‑ ‑a ‑lɛ mia do bhɛ yaga mi 'ɛ ma, Matie ‑Bhleŋgbe Zesu a yewogbɛya 'ɛ 'yipia‑, 'bhɛ 'pegee Zuufu mu 'ɛ ‑baŋgoza 'ɛ ‑a ‑yi.
6. 'Kee‑ san ‑a ‑lɛ mia do bhɛ yiziɛ 'ɛ ma, 'kee‑ nu 'tɛnlɛ‑ ‑a ‑lɛ mia do bhɛ 'soo mi 'ɛ ma, Matie ‑o ‑we 'zi 'ke ‑Bhleŋgbe Zesu a ‑Waanbhaa' ‑lɛlajanwole mu 'pegee a nu gbɛ plɛ mi 'ɛ 'mu ‑la ‑le.
7. 'Kee‑ san ‑a ‑lɛ mia do bhɛ 'srwado‑ mi 'ɛ ma, 'kee‑ nu 'tɛnlɛ‑ ‑a ‑lɛ boolazi mi 'ɛ ma, ‑a ‑lɛ mia do bhɛ 'srwaa‑ 'ɛ, Matie ‑yaa' ‑Jan 'Nrale‑ 'sɛwɛ 'ɛ 'lɛwlaa‑ 'ke Zesu dɛza 'ɛ mɛɛ mu 'kɔɔ 'bhɛ 'le, 'bhɛ 'pegee ‑ya bweza gale ba, 'bhɛɛ‑ ‑a geza 'ɛ laflɛ' 'yi 'mu 'kpɛn 'yigɔɔnna.
Matie a ‑Jan 'Nrale‑ 'sɛwɛ 'lɛɛ‑ 'yi, Zesu ‑yaa' ‑klaŋlanɛ mu 'ɛ ‑daanna wlan ‑lɛ 'soo ‑la ‑le:
1. Zesu ‑yaa' ‑klaŋlanɛ mu 'ɛ ‑daanna ‑o 'taawo‑ gɔnɛ‑ 'la gbɛɛn‑ ‑Waanbhaa' a ‑Bhleŋgbeya 'ɛ ba zayi'. (Matie 5-7).
2. ‑O ‑Waanbhaa' a ‑Bhleŋgbeya 'ɛ ma ‑Jan 'Nrale‑ 'ɛ wo gɔnɛ‑ 'la gbɛɛn‑ (Matie 10.5-42).
3. Zesu laanima ‑Bhleŋgbeya ‑wa 'ɛ ba janwoa‑ ‑gɔɔn mu 'yi (Matie 13).
4. Zesu ‑janwoa ‑za 'yɔɔ‑ 'pegee ‑za 'yɔɔ‑ ‑sroma 'yanza‑ ba zayi' (Matie 18).
5. Zesu ‑janwoa 'drunyan 'lɛyanza 'pegee bhaaplɛŋ mu 'kitikanza 'ɛ ba zayi' (Matie 24-25).
ZESU 'YAYRƐ‑ 'PEGEE ‑A MATRUŊ BHLA ZI
1
Zesu ‑gbɔɔ mu
(Luki 3.23-38)
1 Zesu Krisi ‑gbɔɔ mu 'ɛ 'wole‑ ‑gɛ. Zesu ‑o 'ke Davidi 'nranɛ‑ 'le. 'Bhɛɛ‑ ‑e ‑yaa 'ke Abraamu 'trɔnkala 'le.
2 Abraamu Izaki ‑yaa; Izaki Zakɔbu ‑yaa; 'bhɛɛ‑ Zakɔbu Zuda 'pegee 'bhɛ nɛɛnɛ‑ 'gwlaan‑ mu 'ɛ 'yaa‑.
3 Zuda Farɛsi 'pegee Zera ‑yaa ‑a na Tamaa ta; Farɛsi Esrɔn ‑yaa; 'bhɛɛ‑ Esrɔn Ramu ‑yaa;
4 Aramu Aminadabu ‑yaa; 'bhɛɛ‑ Aminadabu Naasɔn ‑yaa; Naasɔn Salimɔ ‑yaa.
5 Salimɔ Boazi ‑yaa Raabu ta; Boazi Obɛdi ‑yaa Ruti ta; 'bhɛɛ‑ Obɛdi Izai 'yaa‑;
6 Izai ‑bhleŋgbe Davidi 'yaa‑; 'bhɛɛ‑ Davidi Salomɔ 'yaa‑ le 'la 'bhɛ ‑yaa 'elwale ‑sɔ Uri 'na 'le 'bhɛ ta.
7 Salomɔ Roboamu ‑yaa; 'bhɛɛ‑ Roboamu Abia ‑yaa; Abia Azafi ‑yaa.
8 Aza Zozafati 'yaa‑; 'bhɛɛ‑ Zozafati Zoramu 'yaa‑; Zoramu Oziasi ‑yaa;
9 Oziasi Zoatamu ‑yaa; 'bhɛɛ‑ Zoatamu Akazi ‑yaa; Akazi Ezekiasi ‑yaa;
10 Ezekiasi Manase 'yaa‑; 'bhɛɛ‑ Manase Amɔ 'yaa‑; Amɔ Zoziasi ‑yaa;
11 Zoziasi ꞊kla Zekoniasi 'pegee 'bhɛ nɛɛnɛ‑ 'gwlaan‑ mu 'ɛ dɛ 'le; 'bhɛ ꞊kla ‑o ‑ja Izraɛli mu 'ɛ 'le luya 'yi Babilɔni 'waati 'la ba 'bhɛɛ‑ ba.
12 Izraɛli mu 'ɛ dale blaan luya 'yi Babilɔni, 'ke Zekoniasi Salatiɛli 'yale‑; 'bhɛɛ‑ Salatiɛli Zorobabɛli 'yaa‑;
13 Zorobabɛli Abiudi 'yaa‑; 'bhɛɛ‑ Abiubi Eliakimu 'yaa‑; Eliakimu Azɔɔ ‑yaa;
14 Azɔɔ Sadɔki ‑yaa; 'bhɛɛ‑ Sadɔki Akimu ‑yaa; Akimu Eliudi ‑yaa;
15 Eliudi Eleazaa 'yaa‑; 'Bhɛɛ‑ Eleazaa Matani 'yaa‑; Matani Zakɔbu ‑yaa;
16 Zakɔbu Zozɛfu ‑yaa; 'bhɛɛ‑ Zozɛfu ꞊kla 'ke Mari ꞊nɔɔ 'le. Mari ꞊kla 'ke Zesu nɛɛ 'le. 'Bhɛɛ‑ ‑o Zesu 'tɔkpaa‑ Krisi: 'Bhɛ 'yi ‑le dɔɔ ‑Waanbhaa' mɛɛ 'la zan makwan‑.
17 'Kee‑ san *Abraamu ma, 'bhɛɛ‑ 'kee‑ nu 'tɛnlɛ‑ Davidi ma, 'flan vu ta yiziɛ ‑le ‑o pleŋ‑. 'Bhɛɛ‑ 'kee‑ san Davidi ma, 'kee‑ nu 'tɛnlɛ‑ Izraɛli mu 'ɛ gele ma luya 'yi Babilɔni, 'flan vu ta yiziɛ ‑le ‑o pleŋ‑. 'Bhɛɛ‑ 'kee‑ san 'bhɛ 'waati 'ɛ ma, 'kee‑ nu 'tɛnlɛ‑ Zesu Krisi 'yale‑ ma, 'bhɛ ꞊kla 'ezin‑ 'flan vu ta yiziɛ.
Zesu Krisi 'yaza‑
(Luki 2.1-7)
18 Zesu Krisi ‑yaa gɔnɛ‑ 'lɛɛ‑ 'bhɛɛ‑ gbɛɛn‑. Zozɛfu dɔle ‑yaa Zesu nɛɛ Mari zi. 'Sani‑ ‑o nu 'fɛ klɛlɛ do 'waati 'la ba, 'ke Mari kpɛ 'sile Lii 'Weŋ 'ɛ ‑glɔɔya' 'ɛ 'le. 19 'Bhɛ ya 'ɛ 'yi, ‑a ‑nɔɔ Zozɛfu 'laa ‑yaa ‑a zi 'bhii‑ 'bhɛ 'a 'tɔsiɛ‑ mɔkpɛn' 'yrɛ ma kpataakpa, ‑amasrɔyi 'bhɛ 'yaa‑ 'ke mɛɛ wlan do 'le. 'Bhɛla‑ ‑yile, 'ke 'bhɛ 'a 'lɛdulale dɔɔ 'bhɛ bhɛleya gole‑ ‑a ma gaanyi'. 20 'Bhɛ 'yaa‑ 'bhɛ 'kpeelɛdan 'zi bhla 'la ba 'bhɛ ‑za 'ɛ ma, 'bhɛɛ‑ 'bhɛ 'yaa‑ yi pla ‑yrekpaa' do, 'ke gbiŋ do 'klale 'bhɛ 'yrɛ ba. 'Bhɛɛ‑ 'ke ‑Waanbhaa' a ‑mlɛkɛ' do 'a 'pele 'bhɛ ni gbiŋ 'ɛ na dɔɔ: «Davidi 'nranɛ‑ Zozɛfu, 'yaa ‑gblaanlɛ' Mari 'sile‑ ma 'e 'na 'le; ‑amasrɔyi ‑a kpɛle ‑o 'ke ‑nɛ 'la 'le bhe, 'bhɛ da 'zi Lii 'Weŋ 'ɛ ‑glɔɔya' 'ɛ 'bhɛɛ‑ ba. 21 ‑E nu ‑a yalɛ 'ke ‑nɛ 'gwlaan‑ do 'le, 'bhɛɛ‑ 'e nu 'bhɛ 'tɔkpalɛ Zesu, 'bhɛ 'yi ‑le dɔɔ Mɛɛ ‑Bhee Mi, ‑amasrɔyi 'yele‑ nu ‑a 'si mu 'ɛ golɛ waa ‑za 'yɔɔ‑ mu 'ɛ 'yi.»
22 'Bhɛ ‑za mu 'lɛɛ‑ 'kpɛn ꞊kla, 'kooko‑ Mɛɛzan ‑jan 'la ꞊kpaa ‑a ‑lɛla' janwo mi Ezai 'lii 'elwale gban ‑sɔ 'bhɛ 'lɛsɔ‑. 23 'Bhɛ ‑jan 'ɛ 'bhɛ ‑le ‑gɛ: ‑Ka 'ka 'yrɛkpa doo! ‑Gblanɛ 'la 'ke yaa 'gwlaan‑ dɔ, ‑e nu kpɛ 'silɛ‑, 'bhɛɛ‑ ‑e nu ‑a yalɛ 'ke ‑nɛ 'gwlaan‑ do 'le. ‑O nu 'bhɛ 'tɔkpalɛ Emanuɛli.» ('Bhɛ 'yi ‑le dɔɔ ‑Waanbhaa' ‑o ‑kɔɔ' ba.)
24 Zozɛfu bwele, Mɛɛzan a ‑mlɛkɛ' 'ɛ 'bhɛ ‑jan 'la ꞊woa ‑a ni 'kee‑ 'bhɛ 'yizaklɛle. 'Bhɛ ya 'ɛ 'yi, 'kee‑ Mari 'sile ‑a na 'le. 25 'Duŋ‑ Zozɛfu 'pegee Mari 'laa 'fɛ klɛlɛ do 'ke 'bhɛ ge 'tɛnlɛ‑ 'bhɛ 'nɛ 'gwlaan‑ 'ɛ 'yale‑ ma. Zozɛfu ‑nɛ 'ɛ 'tɔkpaa‑ Zesu.

- MATIE
- <
- 1
- >

© 2006 WBT